ประชาชนทั้งชาวไทยและต่างชาติ เข้าร่วมงานสัปดาห์ส่งเสริมพระพุทธศาสนา ณ ท้องสนามหลวงอย่างต่อเนื่อง
ประชาชนทั้งชาวไทยและต่างชาติ เข้าร่วมงานสัปดาห์ส่งเสริมพระพุทธศาสนา เนื่องในวันอาสาฬหบูชา วันเข้าพรรษาและวันเฉลิมพระชนมพรรษาสมเด็จพระเจ้าอยู่หัว  ณ ท้องสนามหลวง อย่างต่อเนื่อง
ประชาชนเข้าร่วมงานสัปดาห์ส่งเสริมพระพุทธศาสนา เนื่องในวันอาสาฬหบูชา วันเข้าพรรษาและวันเฉลิมพระชนมพรรษาสมเด็จพระเจ้าอยู่หัว  ณ ท้องสนามหลวง เพื่อมารอเข้าชมงานนิทรรศการอย่างต่อเนื่อง โดยประชาชนที่จะเข้าภายในพื้นที่ท้องสนามหลวง ต้องผ่านจุดคัดกรองและนำบัตรประชาชนติดตัวมาด้วย เพื่อสแกนบัตรเข้าร่วมงาน ส่วนการรักษาความปลอดภัยมีเจ้าหน้าที่ตำรวจรักษาความปลอดภัยตลอดทั้งงาน ซึ่งภายในงานมีนิทรรศการพระบรมสารีริกธาตุแต่ละยุค พร้อมจัดให้มีการเวียนเทียน มีนิทรรศการภาพจิตอาสา เราทำความดี ด้วยหัวใจ ที่แสดงให้เห็นถึงความสามัคคีของประชาชนที่มีจิตอาสาและมีความมุ่งมั่นในการทำความดีและทำประโยชน์ให้กับสังคม และกิจกรรมให้ร่วมสนุก ไม่ว่าจะเป็น เขียนปณิธานทำความดีติดบนฝาผนัง ภาพถ่ายภารกิจกู้ชีวิต 13 หมูป่า
สำหรับประชาชนที่สนใจเข้าร่วมงาน ให้เตรียมบัตรประชาชนมาด้วยเพื่อสแกนบัตร เข้าร่วมงาน และขอความร่วมมือให้แต่งกายชุดสุภาพเรียบร้อย ซึ่งงานดังกล่าวจะจัดขึ้นถึงวันที่ 28 กรกฎาคมนี้ ตั้งแต่เวลา 08.00 น. -20.00 น. ณ ท้องสนามหลวง